CELEX: 61998TO0100(01)
Language: el
Date: 1998-10-28 00:00:00
Title: Διάταξη του Πρωτοδικείου (τέταρτο τμήμα) της 28ης Οκτωβρίου 1998. # Anthony Goldstein κατά Επιτροπής των Ευρωπαϊκών Κοινοτήτων. # Αγωγή αποζημιώσεως - Αγωγή προδήλως στερούμενη παντελώς νομικής βάσεως. # Υπόθεση T-100/98.

ΔΙΆΤΑΞΗ ΤΟΥ ΠΡΩΤΟΔΙΚΕΊΟΥ (τέταρτο τμήμα)
      της 28ης Οκτωβρίου 1998 (
            *1
         )
      Στην υπόθεση T-100/98,
      Anthony Goldstein, κάτοικος Harrow, Middlesex (Ηνωμένο Βασίλειο), εκπροσωπούμενος από τον Raymond St John Murphy, solicitor, 3, King's Bench Walk, Inner Temple, Λονδίνο,
      ενάγων,
      κατά
      
         Επιτροπής των Ευρωπαϊκών Κοινοτήτων, εκπροσωπούμενης από τον Richard Lyal, μέλος της Νομικής Υπηρεσίας, με αντίκλητο στο Λουξεμβούργο τον Carlos Gómez de la Gruz, μέλος της Νομικής Υπηρεσίας, Centre Wagner, Kirchberg,
      εναγομένης,
      που έχει ως αντικείμενο στηριζόμενο στα άρθρα 178 και 215, δεύτερο εδάφιο, της Συνθήκης ΕΚ αίτημα αποζημιώσεως για τη ζημία που ισχυρίζεται ότι υπέστη ο ενάγων κατόπιν της δημοσιεύσεως, με ευθύνη της Επιτροπής, ενημερωτικού δελτίου (factsheet) περί της αναγνωρίσεως των διπλωμάτων και των προσόντων των γενικών και ειδικών ιατρών,
      ΤΟ ΠΡΩΤΟΔΙΚΕΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ (τέταρτο τμήμα),
      συγκείμενο από τον R. Μ. Moura Ramos, Πρόεδρο, τη V. Tiili και τον Ρ. Mengozzi, δικαστές,
      γραμματέας: Η. Jung
      εκδίδει την ακόλουθη
      Διάταξη
      
               1
            
            
               Ο ενάγων είναι βρετανός υπήκοος, κάτοικος του Ηνωμένου Βασιλείου. Έχει δίπλωμα ιατρικής και πιστοποιητικό ειδικεύσεως (Certificat of Specialist Training), το οποίο απέκτησε μετά από ειδική εκπαίδευση στη ρευματολογία.
            
         
               2
            
            
               Με δικόγραφο που κατέθεσε στη Γραμματεία του Πρωτοδικείου στις 30 Ιουνίου 1998, ο ενάγων ζητεί αποζημίωση για τη ζημία την οποία ισχυρίζεται ότι υπέστη κατόπιν της δημοσιεύσεως από την Επιτροπή, μεταξύ άλλων στο δίκτυο Ιντερνέτ, ενημερωτικού δελτίου (factsheet) περί της αναγνωρίσεως των διπλωμάτων και των προσόντων των γενικών και ειδικών ιατρών.
            
         
               3
            
            
               Ο ενάγων υποστηρίζει ότι το ενημερωτικό δελτίο δεν αποδίδει ικανοποιητικώς τους κανόνες που ισχύουν στο Ηνωμένο Βασίλειο για τους ειδικευμένους ιατρούς και συνιστά, ως εκ τούτου, παραπλανητική διαφήμιση υπό την έννοια της οδηγίας 84/450/ΕΟΚ του Συμβουλίου, της 10ης Σεπτεμβρίου 1984, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραπλανητική διαφήμιση (ΕΕ L 250, σ. 17).
            
         
               4
            
            
               Όσον αφορά την αναγνώριση των διπλωμάτων και των προσόντων των γενικών και ειδικών ιατρών στο Ηνωμένο Βασίλειο, το εν λόγω δελτίο, όπως έχει επισυναφθεί στο δικόγραφο της αγωγής, διαλαμβάνει τα εξής (μετάφραση):
               «Ι — Γενικά πληροφοριακά στοιχεία περί του κοινοτικού δικαίου
               Βασική αρχή: έχετε το δικαίωμα να εγκατασταθείτε σε οποιαδήποτε χώρα της Ευρωπαϊκής Ενώσεως ως ανεξάρτητος επαγγελματίας ή ως μισθωτός, υπό την επιφύλαξη της αναγνωρίσεως του διπλώματος σας. Σε περίπτωση απλής παροχής υπηρεσιών, υφίστανται απλουστευμένες διαδικασίες όσον αφορά τις απαιτούμενες άδειες και εγγραφές.
               Περιορισμοί: 1. Το δίπλωμα σας δεν αναγνωρίζεται υποχρεωτικώς και αυτομάτως παρά μόνον εφόσον έχει χορηγηθεί εντός κράτους μέλους και προβλέπεται από την οδηγία. Κατά συνέπεια, η ως άνω αναγνώριση είναι υποχρεωτική και αυτόματη για όλα τα κράτη μέλη μόνον εφόσον το δίπλωμα παρέχει τη δυνατότητα ασκήσεως της γενικής ιατρικής ή ιατρικής ειδικότητας κοινής σε όλα τα κράτη μέλη και αναγραφομένης στην οδηγία. Για τα διπλώματα ιατρικής ειδικότητας τα οποία ισχύουν σε ορισμένα μόνο κράτη μέλη και αναγράφονται στην οδηγία, η αναγνώριση είναι αυτόματη και υποχρεωτική μόνο για τα εν λόγω κράτη μέλη. Για τις λοιπές ειδικότητες που δεν καλύπτονται από την οδηγία ή καλύπτονται μόνον για το κράτος μέλος υποδοχής, η αναγνώριση είναι ατομική αλλά επιτυγχάνεται μόνον αφού το κράτος μέλος υποδοχής προβεί σε σύγκριση μεταξύ της εκπαιδεύσεως που πραγματοποιήθηκε εντός του κράτους μέλους καταγωγής και της εκπαιδεύσεως που μπορεί να πραγματοποιηθεί εντός του κράτους μέλους υποδοχής. Μπορεί ενδεχομένως να απαιτηθεί συμπληρωματική εκπαίδευση.
               
                        2.
                     
                     
                        Σε ορισμένες ειδικές περιπτώσεις, ιδίως όταν η εκπαίδευση εντός ορισμένων κρατών μελών έχει πραγματοποιηθεί στο πλαίσιο προηγούμενου συστήματος που ίσχυε πριν από τη μεταφορά των οδηγιών στο εσωτερικό δίκαιο ή όταν το εκάστοτε δίπλωμα φέρει διαφορετική ονομασία, η αναγνώριση ενδέχεται να εξαρτηθεί από ορισμένες προϋποθέσεις.
                     
                  
                        3.
                     
                     
                        Καμία διάταξη δεν προβλέπει την αναγνώριση εκπαιδεύσεως η οποία πραγματοποιήθηκε εντός τρίτης χώρας. Εντούτοις, κάθε κράτος μέλος μπορεί να αναγνωρίζει την εκπαίδευση αυτή. Στην περίπτωση αυτή, η εν λόγω αναγνώριση δεσμεύει αποκλειστικά το κράτος μέλος από το οποίο αυτή προέρχεται και ισχύει μόνο στην επικράτεια του.
                     
                  
                        4.
                     
                     
                        Οι αρχές του κράτους μέλους υποδοχής διαθέτουν προθεσμία τριών μηνών για να εξετάσουν την αίτηση σας περί προσβάσεως στην οικεία δραστηριότητα. Σε περίπτωση αρνήσεως, η απόφαση πρέπει να είναι αιτιολογημένη και να υπόκειται σε ένδικο βοήθημα του εθνικού δικαίου.
                        Βασική πράξη του κοινοτικού δικαίου: οδηγία 93/16/ΕΟΚ του Συμβουλίου (ΕΕ L 165, της 7ης Ιουλίου 1993, σ. 1), όπως τροποποιήθηκε με την πράξη περί των όρων προσχωρήσεως της Αυστρίας, της Φινλανδίας και της Σουηδίας (ΕΕ L 1, της 1ης Ιανουαρίου 1995, σ. 1).
                     
                  Π — Διατυπώσεις στο Ηνωμένο Βασίλειο
               
                        1.
                     
                     
                        Διαδικασία
                        Οι αιτήσεις προσβάσεως στην ιατρική δραστηριότητα ή οι αιτήσεις παροχής πληροφοριών πρέπει να υποβάλλονται στην ακόλουθη διεύθυνση:
                        General Medical Council
                        178-202, Great Portland Street
                        London WIN 6JE
                     
                  
                        2.
                     
                     
                        Πληροφοριακά στοιχεία και/ή έγγραφα που πρέπει να προσκομιστούν στις αρμόδιες αρχές
                        Πρέπει να προσκομίσετε, μεταξύ άλλων, τα ακόλουθα έγγραφα:
                        
                                 α)
                              
                              
                                 έντυπο αιτήσεως εγγραφής τύπου FR7 (διατίθεται στην προμνημονευθείσα διεύθυνση), δεόντως συμπληρωμένο-
                              
                           
                                 β)
                              
                              
                                 δελτίο ταυτότητος από το οποίο προκύπτει ότι είστε υπήκοος ενός από τα κράτη μέλη της Ευρωπαϊκής Ενώσεως ή μιας από τις χώρες του Ευρωπαϊκού Οικονομικού Χώρου·
                              
                           
                                 γ)
                              
                              
                                 το δίπλωμα σας.
                              
                           
                  
                        3.
                     
                     
                        'Εξοδα εγγραφής
                        135 λίρες Αγγλίας (UK£)
                     
                  
                        4.
                     
                     
                        Διεύθυνση αλληλογραφίας
                        Βλ. τμήμα II.1
                     
                  
                        5.
                     
                     
                        Εθνικές διατάξεις
                        Medical Act 1983· European Primary Medical Qualifications Regulations 1996 (SI 1996/1591)· European Specialist Medical Qualifications
                        Order 1995 no 3208
                     
                  III — Χρήσιμες διευθύνσεις στο Ηνωμένο Βασίλειο
               εκτός από τη διεύθυνση που αναγράφεται στο τμήμα 11.1:
               National Advice Centre for Postgraduate Medicine
               Third floor
               British Council
               Medlock Street
               Manchester Ml5 4PR
               Health Care Directorate (METS)
               NHS Executive
               Quarry House
               Quarry Hill
               Leeds LS2 7UE
               Άσκηση των δικαιωμάτων σας: εάν η αίτηση σας απορριφθεί μπορείτε να προσφύγετε στο Review Board.
               Άλλες χρήσιμες διευθύνσεις καθώς και διευκρινίσεις ως προς τα άλλα διαθέσιμα ενημερωτικά δελτία περιλαμβάνονται στους οδηγούς “Πολίτες της Ευρώπης”».
            
         
               5
            
            
               Κατά συνέπεια, το ενημερωτικό δελτίο περιλαμβάνει, για τα πρόσωπα που επιθυμούν την αναγνώριση του διπλώματος τους ή των προσόντων τους, γενική συνοπτική έκθεση του εφαρμοστέου κοινοτικού δικαίου, κατάλογο των εν ισχύι κοινοτικών και εθνικών νομοθετικών πράξεων και κατάλογο χρήσιμων διευθύνσεων.
            
         
               6
            
            
               Ο ενάγων δεν διευκρινίζει ποια από τα ανωτέρω πληροφοριακά στοιχεία είναι, κατ'αυτόν, ανακριβή.
            
         
               7
            
            
               Η Επιτροπή δεν ήταν υποχρεωμένη να παράσχει περαιτέρω πληροφοριακά στοιχεία, παραθέτοντας για παράδειγμα τα πλήρη κείμενα των προεκτεθεισών εθνικών και κοινοτικών νομοθετικών πράξεων.
            
         
               8
            
            
               Κατά τα λοιπά, περιέλαβε στο ενημερωτικό δελτίο την ακόλουθη προειδοποίηση:
               «Το παρόν δελτίο “Πολίτες της Ευρώπης” παρέχει στοιχεία για το κοινοτικό δίκαιο μόνο για σκοπούς πληροφορήσεως. Καταρτίσθηκε από την Ευρωπαϊκή Επιτροπή με τη βοήθεια των εθνικών αρχών (κείμενο ολοκληρωθέν στις 30 Οκτωβρίου 1986) και περιέχει πληροφορίες για την εφαρμογή του κοινοτικού δικαίου στα κράτη μέλη. Σας πληροφορούμε ότι τα κείμενα των επισήμων πράξεων της Κοινότητας αποτελούν πλήρη απόδειξη σε περίπτωση αμφιβολίας όσον αφορά το περιεχόμενο δικαιώματος ή υποχρεώσεως που απορρέει από το κοινοτικό δίκαιο.»
            
         
               9
            
            
               Υπό τις συνθήκες αυτές δεν μπορεί να προσαφθεί πταίσμα στην εναγομένη.
            
         
               10
            
            
               Επιπλέον, στο μέτρο που το επίδικο δελτίο δεν μπορεί, λόγω της φύσεως του και του περιεχομένου του, να επηρεάσει τους κανόνες που έχουν εφαρμογή στους ειδικούς ιατρούς που έχουν εκπαιδευθεί και είναι εγκατεστημένοι στο Ηνωμένο Βασίλειο, ο ενάγων δεν μπορεί να επικαλεστεί προσωπική ζημία οφειλομένη σε πληροφοριακά στοιχεία που δημοσίευσε η Επιτροπή.
            
         
               11
            
            
               Κατά συνέπεια, χωρίς να συνεχιστεί η διαδικασία, επιβάλλεται να απορριφθεί η αγωγή ως προδήλως στερούμενη παντελώς νομικής βάσεως, κατ' εφαρμογήν του άρθρου 111 του Κανονισμού Διαδικασίας.
            
         Επί των δικαστικών εξόδων
      
               12
            
            
               Κατά το άρθρο 87, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα έξοδα, εφόσον υπήρχε σχετικό αίτημα του νικήσαντος διαδίκου. Εν προκειμένω, η εναγομένη ζήτησε την καταδίκη του ενάγοντος στα δικαστικά έξοδα. Επειδή ο ενάγων ηττήθηκε, θα φέρει τα δικαστικά έξοδα.
            
          
            
               Για τους λόγους αυτούς,
               ΤΟ ΠΡΩΤΟΔΙΚΕΙΟ (τέταρτο τμήμα)
               διατάσσει:
            
          
            
               
                        1)
                     
                     
                        Απορρίπτει την αγωγή.
                     
                  
          
            
               
                        2)
                     
                     
                        Ο ενάγων φέρει τα δικαστικά έξοδα.
                     
                  
          
               
                  
                     Λουξεμβούργο, 28 Οκτωβρίου 1998.
                     
                        
                           Ο Γραμματέας
                           H. Jung
                        
                        
                           Ο Πρόεδρος
                           R. M. Moura Ramos
                        
                     
                  
               
            (
            *1
         )	Γλώσσα διαδικασίας: η αγγλική.